Do‘stlik tumanida bankdan katta qarzi bor fermer o‘z joniga qasd qildi

O‘zbekiston Bosh prokuraturasi Jizzax viloyati Do‘stlik tumanida
«Baratov Sanjar» fermer xo‘jaligi rahbari Sanjar Baratovning 6 noyabr kuni o‘z
joniga qasd qilishi holati bo‘yicha to‘liq tafsilotlarni e’lon qildi.
Qayd etilishicha, fuqaro Sanjar Baratov 6 noyabr kuni soat
taxminan 11:30 larda yashash xonadonining qo‘shimcha qurilgan omborxonadasida arqon
bilan o‘zini-o‘zi osib, o‘z joniga qasd qilishi natijasida voqea joyida vafot
etgan.
Internet ijtimoiy tarmoqlarida Sanjar Baratovning o‘z joniga qasd qilishiga Bosh prokuratura huzuridagi Majburiy ijro byurosi xodimlari tomonidan mol-mulklari musodara qilingai sabab bo‘lgan ko‘rsatilgan. Shunga asosan, MIB xodimlari tomonidan fuqaroning uyida o‘tkazilgan ijro harakatlarining qonuniyligi o‘rganildi.

O‘rganishda S.Baratov 2017 yil hosildorligi uchun ajratilgan
104,6 mln imtiyozli kreditdan ATB «Agrobank» tuman filialidan 58,1 mln so‘mlik
qarzdorligi mavjud bo‘lgani, Do‘stlik tumanlararo iqtisodiy sudining 2017 yil 25 dekabrdagi hal qiluv qaroriga ko‘ra, fermer xo‘jaligi hisobidan ATB «Agrobank» Do‘stlik tumani filiali
foydasiga 58,1 mln so‘m undirish belgilangan.
Sudning mazkur qarori 26 yanvardagi ijro varaqasi bilan
majburiy ijro byurosining Do‘stlik tumani bo‘limiga kelib tushgan. Davlat ijrochisi
Sh. A. 22 fevral kuni ish yurituvga olgan va qarzdor S.Baratovga qarzdorlikni
to‘lash uchun 5 kunlik ixtiyoriy muddat berilgan biroq, qarzdorlik to‘lab
berilmagan.
Ijroni ta’minlash maqsadida MIB viloyat boshqarmasi boshlig‘ining
20 oktyabrdagi buyrug‘iga asosan 27 oktyabr kuni byuroning Jizzax shahar bo‘limi davlat
ijrochilari Sh. M. va O.K. qarzdor S.Baratovning yashash xonadoniga xolislar D.Ya. va
D.N. bilan birgalikda borgan va qarzdorning uyidan onasi G. B. ishtirokida o‘lchami
3×4 metr bo‘lgan 1 dona gilam dalolatnomaga asosan rasmiylashtirib olingan.
Ushbu gilam fermer xo‘jaligi balansida bo‘lmagani aniqlanib, 8 noyabr kuni Sanjar Baratovning oila a’zolariga qaytarilgan.
Bundan tashqari, Do‘stlik tumanlararo iqtisodiy sudining 24 oktyabrdagi hal qiluv qaroriga ko‘ra «Baratov Sanjar» FX hisobidan ATB «Agrobank»
Do‘stlik tumani filiali foydasiga 220,1 mln so‘m undirish belgilangan.
O‘rganishda Baratov 2018 yil hosildorligi uchun ajratilgan
271,6 mln imtiyozli kreditdan ATB «Agrobank» tuman filialidan 220,1 mln so‘mlik
qarzdorligi mavjud bo‘lgani aniqlangan.
Sudning mazkur qarori
24 oktyabrdagi ijro varaqasi bilan majburiy ijro byurosining Do‘stlik tumani bo‘limiga
kelib tushadi va davlat ijrochisi Sh. A. 24 oktyabrda ish yurituvga olib, qarzdorga
qarzdorlikni to‘lash uchun 15 kunlik ixtiyoriy muddat berish yuzasidan ijro ishi
qo‘zg‘atish to‘g‘risida qaror qabul qilingan.
Mazkur ijro ishi yuzasidan xizmat safariga yuborilgan MIB
Jizzax shahar bo‘limi davlat ijrochilari T.N. va X.M. 5 noyabrda qarzdorning uyiga
ajrim bilan tanishtirish va uning ijrosini ta’minlash uchun borganida qarzdor uyida
bo‘lmagani sababli uning onasi G. B.ga qarzdorlikni to‘lashi yuzasidan tushuntirish
berilgan.
Bundan tashqari tergovga qadar tekshirishda, «Paxta xom ashyosi
va boshoqli don yetishtirishni moliyalashtirish tizimini tubdan takomillashtirish
chora-tadbirlari to‘g‘risida"gi 28 fevraldagi prezident qarorining 3-bandida
belgilangan paxta xom ashyosi va boshoqli don yetishtiruvchi fermer xo‘jaliklarining
2018 yil 1 yanvar holatiga qarzdorliklarini to‘lash muddati 3 yilga uzaytirilishi
haqidagi talablari va «Sud hujjatlari va boshqa organlar hujjatlarini ijro etish
to‘g‘risida"gi qonun talablariga rioya qilinganligini o‘rganish maqsadida MIB Jizzax
viloyati boshqarmasiga xizmat tekshiruvi tayinlangan.
O‘tkazilgan xizmat tekshiruvi xulosasiga ko‘ra, prezident qarorida 2018 yil 1 yanvar holatiga ko‘ra paxta xom
ashyosi va boshoqli don yetishtiruvchi fermer xo‘jaliklarining hosil bo‘lgan qarzlari,
shu jumladan, ichki tarmoq qarzdorligi hamda byudjet va davlat maqsadli
jamg‘armalari oldidagi qarzlarini to‘lash muddati hisoblangan penya va jarimalar
hisobdan chiqarilgan holda 3 yil muddatga uzaytirilganligi ko‘rsatilganligi,
qaror bilan fermer xo‘jaliklarining bank oldidagi qarzdorligini to‘lash muddati
kechiktirilmaganligi, har ikkala ijro ishi yuzasidan davlat ijrochilari tomonidan
olib borilgan ijro harakatlari davomida qonun normalari buzilgani aniqlanmagan.
Ushbu holat yuzasidan
tushuntirish bergan marhumning onasi G. B. davlat ijrochilari yashash xonadoniga ikki
marotaba kelgani, har ikkala holatda ham marhum o‘g‘li S.Baratov uyda bo‘lmagani,
ijrochilar tomonidan ruhiy yoki jismoniy tazyiq o‘tkazilmagan, ijro harakatlari
davomida ijrochilar tomonidan 27 oktyabrda bir dona 3×4 metr o‘lchamdagi gilam
olinib, 8 noyabr kuni qaytarib berilgani, xonadonidan boshqa narsa olib chiqib
ketilmaganini bildirgan.
Ushbu holatni marhumning otasi, ukasi, turmush o‘rtog‘i ham
tasdiqlab, shu mazmunda tushuntirish berishgan.
Hozirda tergovga qadar tekshiruv Do‘stlik tuman prokuraturasi
tomonidan olib borilmoqda, uning borishi bir oyga uzaytirilgan.